
Sajtok fagyasztása különböző módszerekkel

A Parenyica sajt füstölés nélküli változata az arab országokban igen kedvelt, nemzetközi térnyerésének azonban gátat szab a disztribúció alatt bekövetkező minőségváltozás. A fagyasztott állapotban történő szállítás megoldást jelenthet a problémára, ez a sajt gyártási technológiájának köszönhetően erre alkalmasabb is lehet, mint a hagyományos technológiával készített sajtok.
TDK-dolgozatom célja a hevített-gyúrt típusú Parenyica minőségmegőrzési-idejének meghosszabbítása különböző fagyasztási és felengedtetési technológiák összehasonlításával, valamint a legkedvezőbb terméket eredményező módszerek kiválasztása.
A hagyományos fagyasztást -18°C-on háztartási fagyasztószekrényben végeztem -12°C-os maghőmérséklet eléréséig. A gyorsfagyasztáshoz -30-os áramló levegős fagyasztószerényt, a kriogén fagyasztáshoz -40 °C-on működő fagyasztószekrényt használtam. Mindkét esetben -18°C-os maghőmérsékletig tartott a fagyasztás. Másodpercenként regisztráltam a hőmérsékletek csökkenését Testo454 típusú műszer segítségével.
A lefagyasztott mintákat az adott maghőmérsékleteken 10 hétig fagyasztva tároltam, majd egy részüket hűtőszekrényben 8°C-on, másik részüket szobahőmérsékleten (20°C) engedtettem fel. 
A fagyasztási és felengedtetési módok hatásainak megállapításához 3 párhuzamos mintával vizsgáltam a tömeget, a pH-t, a szárazanyag-tartalmat, valamint DSC-módszerrel a minta termofizikai paramétereit (ki nem fagyó víztartalom, onset, heat). Az állományvizsgálatot TA.XT Plus Texture Analyser műszerrel hajtottam végre (Kramer cella – szálasság, P35-feltét – keménység, tapadósság). 22 fős bírálócsoporttal profilanalízis módszerével érzékszervi bírálat is történt.
Összefoglalásként elmondható, hogy a felengedtetési anyagveszteség minimális, a DSC eredményeket tekintve az áramló levegőben fagyasztott és hűtőszekrényben felengedtetett minták hasonlítottak leginkább a kontrollhoz. A TPA-eredményekből látszik, hogy a szobahőmérsékleten felengedtetett minták szerkezetüket elvesztették, állományuk puhává és tapadóssá vált. Az érzékszervi bírálat eredményei mindezeket alátámasztották.
Mérési eredményeim alapján megállapítható, hogy az áramló levegőben történő fagyasztás és a hűtőben történő felengedtetés a legkedvezőbb a Parenyica sajt minőségmegőrzési-idejének meghosszabbítására, ezt ajánlom ipari felhasználásra is.



